CELEX: 32018R0211
Language: da
Date: 2017-11-21 00:00:00
Title: Kommissionens delegerede forordning (EU) 2018/211 af 21. november 2017 om fastlæggelse af en udsmidsplan for laks i Østersøen

14.2.2018   
            
            
               DA
            
            
               Den Europæiske Unions Tidende
            
            
               L 41/1
            
         KOMMISSIONENS DELEGEREDE FORORDNING (EU) 2018/211
   af 21. november 2017
   om fastlæggelse af en udsmidsplan for laks i Østersøen
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6, og
   ud fra følgende betragtninger:
   
               (1)
            
            
               Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.
            
         
               (2)
            
            
               Ifølge artikel 15, stk. 1, litra a), i forordning (EU) nr. 1380/2013 gælder landingsforpligtelsen for fiskeriet efter små pelagiske arter fra den 1. januar 2015.
            
         
               (3)
            
            
               Hvis der ikke er vedtaget flerårige planer i henhold til artikel 9 i forordning (EU) nr. 1380/2013, tillægges Kommissionen ved artikel 15, stk. 6, i samme forordning beføjelse til at vedtage en udsmidsplan med nærmere bestemmelser for gennemførelsen af landingsforpligtelsen for en periode på højst tre år, som kan forlænges for endnu en periode på tre år. Sådanne udsmidsplaner skal vedtages på grundlag af fælles henstillinger, som medlemsstaterne udarbejder i samråd med de relevante rådgivende råd.
            
         
               (4)
            
            
               Ved Kommissionens delegerede forordning (EU) nr. 1396/2014 (2) fastsættes der en udsmidsplan for fiskeriet efter laks, sild, brisling og torsk i Østersøen. Udsmidsplanen omfatter bl.a. en undtagelse fra landingsforpligtelsen for torsk og laks begrundet i de høje overlevelsesrater, der er påvist for disse arter, jf. artikel 15, stk. 4, litra b), i forordning (EU) nr. 1380/2013. Delegeret forordning (EU) nr. 1396/2014 udløber den 31. december 2017.
            
         
               (5)
            
            
               Ved Europa-Parlamentets og Rådets forordning (EU) 2016/1139 (3) fastsættes der en flerårig plan for visse former for fiskeri efter torsk, sild og brisling i Østersøen. Den flerårige plan omfatter ikke laks i Østersøen og fiskeriet efter denne bestand.
            
         
               (6)
            
            
               Eftersom der ikke er vedtaget en flerårig plan for laks i Østersøen og fiskeriet efter denne bestand, bør der inden for rammerne af en ny udsmidsplan baseret på en fælles henstilling, der er forelagt af medlemsstaterne, vedtages nærmere bestemmelser for gennemførelsen af landingsforpligtelsen efter udløbet af delegeret forordning (EU) nr. 1396/2014.
            
         
               (7)
            
            
               Danmark, Tyskland, Estland, Letland, Litauen, Polen, Finland og Sverige har direkte interesse i spørgsmål vedrørende fiskeriforvaltning i Østersøen. Den 31. maj 2017 forelagde disse medlemsstater en fælles henstilling (4) for Kommissionen efter høring af Det Rådgivende Råd for Østersøen. Der er indhentet videnskabelige bidrag fra relevante videnskabelige organer.
            
         
               (8)
            
            
               Det foreslås i den fælles henstilling, at den undtagelse fra landingsforpligtelsen for laks, der er fanget med fælder, tejner/kurve, ruser og bundgarn, som er fastsat i delegeret forordning (EU) nr. 1396/2014, fortsat bør anvendes efter den 31. december 2017.
            
         
               (9)
            
            
               Den fælles henstilling er baseret på videnskabelig dokumentation for høje overlevelsesrater, som det regionale forum for fiskeri i Østersøen (Baltfish) har leveret, og som Den Videnskabelige, Tekniske og Økonomiske Komité for Fiskeri (STECF) har gennemgået. STECF konkluderede, at fordi sådanne redskaber fanger fiskene i et faststående net modsat fangst ved hjælp af indfiltring eller kroge, kan det med rimelighed antages, at dødeligheden ved anvendelsen af disse redskaber vil være lav.
            
         
               (10)
            
            
               De foranstaltninger, der foreslås i den fælles henstilling, er i overensstemmelse med artikel 15, stk. 6, i forordning (EU) nr. 1380/2013, og de bør derfor i overensstemmelse med samme forordnings artikel 18, stk. 3, indgå i nærværende forordning.
            
         
               (11)
            
            
               Eftersom delegeret forordning (EU) nr. 1396/2014 udløber den 31. december 2017, bør nærværende forordning anvendes fra den 1. januar 2018 —
            
         VEDTAGET DENNE FORORDNING:
   Artikel 1
   Genstand og anvendelsesområde
   Denne forordning fastsætter de nærmere bestemmelser for gennemførelsen af landingsforpligtelsen for laks, der fanges i fiskeriet efter laks, sild, brisling og torsk i Østersøen.
   Artikel 2
   Definitioner
   I denne forordning forstås ved:
   1)   »Østersøen«: ICES-afsnit IIIb, IIIc og IIId som defineret i bilag III til Europa-Parlamentets og Rådets forordning (EF) nr. 218/2009 (5).
   Artikel 3
   Undtagelse begrundet i høj overlevelsesrate
   1.   Uanset artikel 15, stk. 1, i forordning (EU) nr. 1380/2013 anvendes landingsforpligtelsen ikke for laks, der er fanget i fælder, tejner/kurve, ruser og bundgarn.
   2.   Laks, der fanges uden kvote eller under den bevarelsesmæssige mindstereferencestørrelse med de redskaber, der er omhandlet i stk. 1, genudsættes i havet.
   Artikel 4
   Ikrafttræden
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den anvendes fra den 1. januar 2018 til den 31. december 2020.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. november 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 28.1.2013, s. 22.
   
      (2)  Kommissionens delegerede forordning (EU) nr. 1396/2014 af 20. oktober 2014 om fastsættelse af en udsmidsplan for Østersøen (EUT L 370 af 30.12.2014, s. 40).
   
      (3)  Europa-Parlamentets og Rådets forordning (EU) 2016/1139 af 6. juli 2016 om en flerårig plan for torske-, silde- og brislingebestandene i Østersøen og fiskeriet, der udnytter disse bestande, om ændring af Rådets forordning (EF) nr. 2187/2005 og om ophævelse af Rådets forordning (EF) nr. 1098/2007 (EUT L 191 af 15.7.2016, s. 1).
   
      (4)  »BALTFISH High Level Group Joint Recommendation on the Outline of a Discard Plan for the Baltic Sea« (fælles henstilling fra Baltfishforummets gruppe på højt niveau om den skitserede udsmidsplan for Østersøen), fremsendt den 27. maj 2014 og den 31. maj 2017.
   
      (5)  Europa-Parlamentets og Rådets forordning (EF) nr. 218/2009 af 11. marts 2009 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav (EUT L 87 af 31.3.2009, s. 70).